ฮั่งเส็งปิดพุ่ง 368.92 จุด หลังจีนส่งสัญญาณผ่อนคลายนโยบาย
ฮั่งเส็งปิดพุ่ง 368.92 จุด หลังจีนส่งสัญญาณผ่อนคลายนโยบาย
30 มี.ค. 2558

ดัชนีฮั่งเส็งตลาดหุ้นฮ่องกงปิดพุ่งขึ้นในวันนี้ โดยดัชนีฮั่งเส็งเพิ่มขึ้น 368.92 จุด หรือ 1.51% ปิดวันนี้ที่ 24,855.12 จุด ขานรับผู้ว่าการธนาคารกลางจีนส่งสัญญาณผ่อนคลายนโยบายเพิ่มเติม
นายโจว เสี่ยวฉวน ผู้ว่าการธนาคารกลางจีนกล่าวว่า อัตราการขยายตัวของเศรษฐกิจประเทศชะลอตัวลงมากเกินไป ดังนั้น ผู้บริหารระดับนโยบายจึงพร้อมที่จะรับมือ ท่ามกลางการคาดการณ์ที่ว่า จีนอาจจะผ่อนคลายนโยบายการเงินเพิ่มเติม
ผู้ว่าการธนาคารกลางจีนกล่าวแสดงความเห็นในการประชุม Boao Forum for Asia เมื่อวานนี้ว่า เงินเฟ้อของจีนอ่อนตัวลง เราจำเป็นต้องระมัดระวัง หากแนวโน้มเงินเฟ้อที่อ่อนตัวลงยังคงเกิดขึ้นอย่างต่อเนื่อง รวมทั้งดูว่า ภาวะเงินฝืดจะเกิดขึ้นหรือไม่ จีนยังมีโอกาสที่จะลงมือดำเนินการทั้งในเรื่องของอัตราดอกเบี้ยและมาตรการผ่อนคลายเชิงปริมาณ